Studie wys dra van maskers kan virus-oordrag help keer | Netwerk24
10 Junie 2020 19:16
Die dra van gesigmaskers deur die hele bevolking kan die oordrag van Covid-19 na beheerbare vlakke afbring om verdere golwe van die koronavirussiekte te vermy as dit met inperkings gekombineer word, lui 'n Britse studie wat gister bekend gemaak is.
Die navorsing, gelei deur wetenskaplikes van Brittanje se Cambridge- en Greenwich-Universiteit, stel voor inperkings alleen sal nie die opvlam van die nuwe Sars-CoV-2-koronavirus stuit nie, maar selfs tuisgemaakte maskers kan die oordrag drasties vertraag as genoeg mense dit in die openbaar dra.
"Ons ontleding steun die onmiddellike en universele aanvaarding van maskers in die openbaar," sê Richard Stutt, medestudieleier aan die Cambridge-Universiteit.
Hy sê die kombinasie van die wydverspreide gebruik van gesigmaskers tesame met die handhawing van 'n gesonde afstand en sommige inperkingsmaat­reëls kan 'n "aanvaarbare manier wees om die pandemie en die heropening van ekonomiese aktiwiteite te bestuur" voor die ontwikkeling van 'n doeltreffende teenmiddel vir Covid-19.
Die bevindings is in die wetenskapsjoernaal Proceedings of the Royal Society A gepubliseer. – Reuters